b'\n_START_ARTICLE_\nInduktiivinen p\xc3\xa4\xc3\xa4ttely\n_START_SECTION_\nInduktio tieteess\xc3\xa4\n_START_PARAGRAPH_\nInduktiota luonnehditaan toisinaan p\xc3\xa4\xc3\xa4ttelyksi, joka etenee tunnetuista tapauksista tuntemattomaan. T\xc3\xa4ll\xc3\xa4 tarkoitetaan sit\xc3\xa4, ett\xc3\xa4 yleistys, joka yksitt\xc3\xa4isist\xc3\xa4 havainnoista tuotetaan, v\xc3\xa4itt\xc3\xa4\xc3\xa4 lis\xc3\xa4\xc3\xa4v\xc3\xa4ns\xc3\xa4 tietoamme. Induktio tuottaa uutta tietoa._NEWLINE_Induktiota kuvataan usein my\xc3\xb6s tulevan p\xc3\xa4\xc3\xa4ttelemiseksi menneest\xc3\xa4, mutta laajemmassa merkityksess\xc3\xa4 se tarkoittaa havaitsemattomissa olevia asioita koskevien johtop\xc3\xa4\xc3\xa4t\xc3\xb6sten muodostamista sen perusteella mit\xc3\xa4 on havaittu. T\xc3\xa4ll\xc3\xb6in voidaan edet\xc3\xa4 ajallisesti esimerkiksi menneest\xc3\xa4 nykyisyyteen, kuten arkeologiassa, tai avaruudellisesti esimerkiksi havaittavissa olevasta avaruudesta koko kaikkeuteen, kuten fysikaalisessa kosmologiassa, tai paikallisista taloustilanteista valtakunnanlaajuiseen talouspolitiikkaan, kuten taloustieteess\xc3\xa4._NEWLINE_Loogisen empirismin mukaan kaiken luotettavan p\xc3\xa4\xc3\xa4ttelyn tulee perustua induktioon eli kokemuspohjaisista yksitt\xc3\xa4istapauksista johdettuihin yleistyksiin. Induktiivisen tieteenk\xc3\xa4sityksen mukaan t\xc3\xa4rke\xc3\xa4\xc3\xa4 on mahdollisimman laajan havaintoaineiston ker\xc3\xa4\xc3\xa4minen._NEWLINE_On huomioitava, ett\xc3\xa4 matemaattinen induktio ei ole nimest\xc3\xa4\xc3\xa4n huolimatta induktiivisen vaan deduktiivisen p\xc3\xa4\xc3\xa4ttelyn muoto. Sosiologiassa induktiiviseen p\xc3\xa4\xc3\xa4ttelyyn nojaavaa tutkimusta kutsutaan kvantitatiiviseksi eli m\xc3\xa4\xc3\xa4r\xc3\xa4lliseksi tutkimukseksi.\n_START_SECTION_\nInduktiivisen p\xc3\xa4\xc3\xa4ttelyn lajeja\n_START_PARAGRAPH_\nInduktiivinen p\xc3\xa4\xc3\xa4ttely voi esiinty\xc3\xa4 monissa eri muodoissa. Niist\xc3\xa4 useimpia yhdist\xc3\xa4\xc3\xa4 se, etteiv\xc3\xa4t premissit tee johtop\xc3\xa4\xc3\xa4t\xc3\xb6ksest\xc3\xa4 varmaa, ainoastaan todenn\xc3\xa4k\xc3\xb6isen. T\xc3\xa4ydellinen induktio muodostaa kuitenkin poikkeuksen.\n_START_SECTION_\nKausaalinen p\xc3\xa4\xc3\xa4ttely\n_START_PARAGRAPH_\nKausaalinen p\xc3\xa4\xc3\xa4ttely muodostaa johtop\xc3\xa4\xc3\xa4t\xc3\xb6ksen kausaalisesta eli syy-seuraus-yhteydest\xc3\xa4 asioiden v\xc3\xa4lill\xc3\xa4, perustuen seurausten esiintymien olosuhteisiin. Jos kaksi asiaa tapahtuvat s\xc3\xa4\xc3\xa4nn\xc3\xb6nmukaisesti yhdess\xc3\xa4, t\xc3\xa4m\xc3\xa4 voi liitty\xc3\xa4 niiden v\xc3\xa4liseen kausaaliseen yhteyteen, mutta my\xc3\xb6s muita tekij\xc3\xb6it\xc3\xa4 on tutkittava, jotta kausaalisen yhteyden muoto voidaan vahvistaa. _NEWLINE_Kausaaliseen p\xc3\xa4\xc3\xa4ttelyyn liittyvi\xc3\xa4 virhep\xc3\xa4\xc3\xa4telmi\xc3\xa4 ovat esimerkiksi post hoc ergo propter hoc, cum hoc ergo propter hoc ja kausaalinen yliyksinkertaistaminen.\n_START_SECTION_\nT\xc3\xa4ydellinen induktio\n_START_PARAGRAPH_\nT\xc3\xa4ydellinen induktio on induktio, jossa kaikki mahdolliset yksitt\xc3\xa4istapaukset k\xc3\xa4yd\xc3\xa4\xc3\xa4n l\xc3\xa4pi. P\xc3\xa4invastoin kuin muut induktion lajit, t\xc3\xa4llainen p\xc3\xa4\xc3\xa4ttely on p\xc3\xa4tev\xc3\xa4, ja samalla p\xc3\xa4tev\xc3\xa4 deduktio.'